נסים דהן

נסים דהן (נולד בתשי"ד, 7 במאי 1954) הוא איש ציבור חרדי-ספרדי, לשעבר חבר הכנסת מטעם מפלגת ש"ס, כיהן כשר הבריאות, סגן שר האוצר וסגן יושב-ראש הכנסת. בשנים 2007–2014 כיהן כיו"ר הוועדה הקרואה במועצה המקומית קציר-חריש.

ביוגרפיה
נולד במרוקו בשנת 1954, ועלה ארצה בשנת 1955. למד בישיבה גבוהה ושירת בצה"ל שירות מקוצר, בזיהוי חללים. הוא מקורבו של הרב שמעון בעדני, חבר מועצת החכמים.

כיהן כסגן שר האוצר בממשלת ברק (מ-5 באוגוסט 1999 עד פרישת ש"ס מהקואליציה ב-11 ביולי 2000), ולאחר מכן כשר הבריאות בממשלתו הראשונה של אריאל שרון (2001–2003).

בכנסת ה-16 כיהן כסגן יושב ראש הכנסת, ואף נבחר על ידי יושב ראש הכנסת, ראובן ריבלין, לנהל את ישיבות הפגרה עד הבחירות לכנסת ה-17, בשל בחירת ריבלין ליו"ר מטה הבחירות של הליכוד.

לאחר סיום כהונתו כשר הבריאות המשיך להיות פעיל בנושא הבריאות בכנסת והגיש מספר הצעות חוק בתחום זה. הצטרף לעתירה לבג"ץ שהגישה ההסתדרות הרפואית בישראל כנגד משרד הבריאות בעניין אי יישום דו"ח ועדת אמוראי על הרפואה הציבורית ומעמד הרופא בה. לקראת הבחירות לכנסת ה-17 הודיע על פרישתו מהחיים הפוליטיים.

ב-29 באוקטובר 2007 מונה לכהן כיו"ר הוועדה הממונה של קציר-חריש על ידי שר הפנים מאיר שטרית. בשנת 2012, פורקה המועצה ודהן המשיך לכהן עד שנת 2014 כראש מועצת חריש בלבד. בשנים 2014–2016 כיהן כרב בית הכנסת "חורש רמות" לעדת הפרסים בירושלים.

חיים אישיים 
נשוי ואב לתשעה ילדים. הוא בעל חגורה שחורה בקראטה ובעל רישיון טיס ורישיון צלילה.

קישורים חיצוניים 
 

חברי כנסת מטעם ש"ס
חברי הכנסת הארבע עשרה
חברי הכנסת החמש עשרה
חברי הכנסת השש עשרה
רבנים חברי הכנסת
ישראלים ילידי מרוקו
עולים בשנות ה-1950
ראשי ועדות קרואות
שרי ממשלת ישראל העשרים ותשע
סגני יושב ראש הכנסת בכנסת השש עשרה
ישראלים שנולדו ב-1954